b'\n_START_ARTICLE_\nSolheim (\xc3\x85rstad)\n_START_PARAGRAPH_\nSolheim er et bolig-og n\xc3\xa6ringsomr\xc3\xa5de i \xc3\x85rstad bydel i Bergen, mellom Gyldenpris i nord og Minde i s\xc3\xb8r, og mellom Puddefjorden, Kronstad og Fridalen i \xc3\xb8st og byfjellet L\xc3\xb8vstakken i vest._NEWLINE_Solheim h\xc3\xb8rte til gamle \xc3\x85rstad kommune som ble innlemmet i Bergen i 1915, og h\xc3\xb8rer til L\xc3\xb8vstakksiden sogn under Bergen domprosti i Den norske kirke, med sognekirkene Solheim kirke p\xc3\xa5 Solheim og Sankt Markus kirke p\xc3\xa5 grensen mot Gyldenpris. P\xc3\xa5 Solheim gravplass ligger Solheim gravkapell._NEWLINE_P\xc3\xa5 Solheim ligger ogs\xc3\xa5 Ny-Krohnborg skole, handlegaten Solheimsgaten ved Danmarksplass, n\xc3\xa6ringsomr\xc3\xa5det Solheimsviken og omfattende tettbebyggelse med boligomr\xc3\xa5der. Det lokale buekorpset heter L\xc3\xb8vstakkens J\xc3\xa6gerkorps. Solheim dekkes av lokalavisen \xc3\x85rstadposten._NEWLINE_Solheim hadde 7\xc2\xa0130 innbyggere 1. januar 2014 og et areal p\xc3\xa5 1,21 km\xc2\xb2 landareal og 0,01 km\xc2\xb2 ferskvann, fordelt p\xc3\xa5 grunnkretsene St Markus, Krohnviken, B\xc3\xb8hmergaten, Solheimsviken, Ny-Krohnborg, L\xc3\xb8vstakkveien, Blekenberg, Firdagaten, Solheim sekund\xc3\xa6rstasjon, Solheim, Gr\xc3\xb8nnlien, Kristian Bings vei, Lille Solheim og Solheimsvatnet.'